Euroopan parlamentin ja neuvoston päätös N:o 1151/2003/EY,

tehty 16 päivänä kesäkuuta 2003,

Internetin käyttöturvallisuuden parantamista koskevan yhteisön monivuotisen toimintasuunnitelman hyväksymisestä maailmanlaajuisten verkkojen laitonta ja haitallista sisältöä torjumalla tehdyn päätöksen N:o 276/1999/EY muuttamisesta

EUROOPAN PARLAMENTTI ja EUROOPAN UNIONIN NEUVOSTO, jotka

ottavat huomioon Euroopan yhteisön perustamissopimuksen ja erityisesti sen 153 artiklan 2 kohdan,

ottavat huomioon komission ehdotuksen(1),

ottavat huomioon Euroopan talous- ja sosiaalikomitean lausunnon(2),

ottavat huomioon alueiden komitean lausunnon(3),

noudattavat perustamissopimuksen 251 artiklassa määrättyä menettelyä(4),

sekä katsovat seuraavaa:

(1) Päätös N:o 276/1999/EY(5) tehtiin neljäksi vuodeksi.

(2) Komissio on antanut päätöksen N:o 276/1999/EY 6 artiklan 4 kohdan mukaisesti Euroopan parlamentille, neuvostolle, Euroopan talous- ja sosiaalikomitealle sekä alueiden komitealle arviointikertomuksen niistä tuloksista, joita on päättyneen kaksivuotiskauden aikana saatu päätöksen liitteessä I määriteltyjen toimintalinjojen toteuttamisesta.

(3) Arvioinnin tulokset olivat keskeistä taustamateriaalia uusien verkon käyttöön liittyvien tekniikoiden turvallista käyttöä käsitelleessä seminaarissa, jossa alan johtavat asiantuntijat tarkastelivat päätöksessä N:o 276/1999/EY hyväksyttyyn toimintasuunnitelmaan, jäljempänä "toimintasuunnitelma", kuuluvien asioiden todennäköistä kehittymistä tulevaisuudessa ja antoivat komissiolle suosituksia.

(4) Uudet verkon käyttöön liittyvät tekniikat, uudet käyttäjät ja uudet käyttötavat aiheuttavat uusia vaaroja ja lisäävät olemassa olevia vaaroja samalla kun ne tarjoavat lukuisia uusia mahdollisuuksia.

(5) Internetin turvallisuuteen liittyvissä kysymyksissä tarvitaan selvästi sekä kansallisella että Euroopan tasolla tapahtuvaa yhteensovittamista. Olisi pyrittävä laajaan hajauttamiseen hyödyntämällä kansallisten yhteyspisteiden verkostoa. Kaikkia asiaan liittyviä tahoja, erityisesti useampia eri alojen sisällöntuottajia, olisi rohkaistava osallistumaan toimintaan. Komission tehtävänä olisi oltava eurooppalaisen ja maailmanlaajuisen yhteistyön edistäminen ja siihen osallistuminen. Yhteistyötä yhteisön sekä ehdokasmaiden ja liittyvien maiden välillä olisi tehostettava.

(6) Toimenpiteiden toteuttamiseen tarvitaan enemmän aikaa verkostoitumisen tehostamiseksi, toimintasuunnitelman tavoitteiden saavuttamiseksi ja uusien verkon käyttöön liittyvien tekniikoiden huomioon ottamiseksi.

(7) Rahoitusohjetta, joka on ensisijainen ohje budjettivallan käyttäjälle vuosittaisessa talousarviomenettelyssä, olisi muutettava vastaavasti.

(8) Komissiolta olisi edellytettävä toista kertomusta toimintalinjojen toteuttamisesta saaduista tuloksista neljän vuoden jälkeen ja loppuraporttia toimintasuunnitelman päätyttyä.

(9) Malta ja Turkki olisi lisättävä osallistumiskelpoisten ehdokasmaiden ja liittyvien maiden luetteloon.

(10) Toimintasuunnitelmaa olisi jatkettava kahdella vuodella, ja tämä kaksivuotiskausi olisi katsottava toimintasuunnitelman toiseksi vaiheeksi. Toimintalinjoja olisi saatujen kokemusten ja arviointiraportin havaintojen perusteella muokattava toisen vaiheen erityisiä tarpeita varten.

(11) Näin ollen päätös N:o 276/1999/EY olisi muutettava vastaavasti,

OVAT TEHNEET TÄMÄN PÄÄTÖKSEN:

1 artikla

Muutetaan päätös N:o 276/1999/EY seuraavasti:

1) Korvataan päätöksen nimi seuraavasti:

"Euroopan parlamentin ja neuvoston päätös N:o 276/1999/EY, tehty 25 päivänä tammikuuta 1999 yhteisön monivuotisen toimintasuunnitelman hyväksymisestä, joka koskee Internetin ja uusien verkon käyttöön liittyvien tekniikoiden käyttöturvallisuuden parantamista siten, että torjutaan laitonta ja haitallista sisältöä varsinkin lasten ja alaikäisten suojelun alalla."

2) Korvataan 1 artiklan 2 kohta seuraavasti:

"2. Toimintasuunnitelma kestää kuusi vuotta siten, että se alkaa 1 päivänä tammikuuta 1999 ja päättyy 31 päivänä joulukuuta 2004."

3) Korvataan 1 artiklan 3 kohta seuraavasti:

"3. Rahoitusohje toimintasuunnitelman toteuttamiseen 1 päivänä tammikuuta 1999 alkavalla ja 31 päivänä joulukuuta 2004 päättyvällä kaudella on 38,3 miljoonaa euroa.

Budjettivallan käyttäjä myöntää vuosittaiset määrärahat rahoitusnäkymien rajoissa.

Kustannusten alustava jakautuminen on esitetty liitteessä II."

4) Korvataan 3 artiklan ensimmäinen luetelmakohta seuraavasti:

"- tuetaan alan itsesääntely- ja sisällönvalvontajärjestelmiä (joilla käsitellään esimerkiksi lapsipornografiaa tai sisältöä, joka on omiaan aiheuttamaan fyysistä tai henkistä vahinkoa taikka sisältöä, joka lietsoo rotuun, sukupuoleen, uskontoon, kansallisuuteen tai etniseen alkuperään perustuvaa vihaa),"

5) Korvataan 6 artiklan 4 kohta seuraavasti:

"4. Kahden vuoden kuluttua, neljän vuoden kuluttua ja toimintasuunnitelman päättyessä komissio antaa Euroopan parlamentille, neuvostolle, Euroopan talous- ja sosiaalikomitealle sekä alueiden komitealle 5 artiklassa tarkoitetun komitean tarkastaman kertomuksen, jossa komissio arvioi toimintasuunnitelman toteuttamisessa saavutettuja tuloksia. Komissio voi näiden tulosten perusteella ehdottaa toimintasuunnitelman painotusten muuttamista."

6) Korvataan 7 artiklan 1 kohta seuraavasti:

"1. Euroopan talousalueeseen (ETA) kuuluville Efta-valtioille voidaan tarjota ETA-sopimuksen mukaisesti mahdollisuus osallistua tämän toimintasuunnitelman toteuttamiseen."

7) Korvataan 7 artiklan 2 kohta seuraavasti:

"2. Ehdokasmaat ja liittyvät maat voivat osallistua toimintasuunnitelman toteutukseen seuraavasti:

a) Keski- ja Itä-Euroopan maat (KIE-maat) Eurooppa-sopimusten, niiden lisäpöytäkirjojen ja asianomaisten assosiaationeuvostojen päätösten mukaisesti,

b) Kypros, Malta ja Turkki niiden kanssa tehtävien kahdenvälisten sopimusten mukaisesti."

8) Muutetaan liite I tämän päätöksen liitteen I mukaisesti.

9) Korvataan liite II tämän päätöksen liitteellä II.

2 artikla

Tämä päätös on osoitettu kaikille jäsenvaltioille.

Tehty Luxemburgissa 16 päivänä kesäkuuta 2003.

Euroopan parlamentin puolesta

Puheenjohtaja

P. Cox

Neuvoston puolesta

Puheenjohtaja

G. Papandreou

(1) EYVL C 203 E, 27.8.2002, s. 6.

(2) EUVL C 61, 14.3.2003, s. 32.

(3) EUVL C 73, 26.3.2003, s. 34.

(4) Euroopan parlamentin lausunto, annettu 11. maaliskuuta 2003 (ei vielä julkaistu virallisessa lehdessä) ja neuvoston päätös, tehty 26. toukokuuta 2003.

(5) EYVL L 33, 6.2.1999, s. 1.

LIITE I

Muutetaan päätöksen N:o 276/1999/EY liite I seuraavasti:

1) Korvataan kohdan "Toimintalinjat" toisen kohdan neljäs luetelmakohta seuraavasti:

"- yhteistyön sekä kokemusten ja parhaiden käytäntöjen vaihdon edistäminen Euroopassa ja kansainvälisesti, erityisesti ehdokasmaiden ja liittyvien maiden kanssa;"

2) Lisätään kohtaan "Toimintalinjat" kolmas ja neljäs kohta seuraavasti:

"Alkuvaiheen, joka kattaa jakson 1 päivästä tammikuuta 1999 31 päivään joulukuuta 2002, jälkeen järjestetään toinen vaihe, joka kattaa jakson 1 päivästä tammikuuta 2003 31 päivään joulukuuta 2004. Toinen vaihe rakentuu alkuvaiheen neljän toimintalinjan osalta asetettujen tavoitteiden saavuttamiseksi tehdylle työlle, samalla kun tehdään tarvittavat muutokset saatujen kokemusten sekä uuden teknologian vaikutusten ja sen eri alueiden lähentymisen perusteella ja huolehtien johdonmukaisuudesta muiden yhteisön ohjelmien kanssa.

Erityisesti on otettava huomioon seuraavat näkökohdat:

i) Käyttöturvallisuus laajennetaan varsinkin lasten ja alaikäisten suojelun parantamiseksi kattamaan myös uudet verkon käyttöön liittyvät tekniikat, joihin luetaan kuuluviksi muun muassa langattomissa ja laajakaistaverkoissa tarjottava sisältö, online-pelit, käyttäjätietokoneiden välinen suora tiedostojen siirto, tekstiviestit ja niiden kehittyneemmät muunnelmat sekä kaikenlainen tosiaikainen viestintä, esimerkiksi verkkojutteluryhmät ja pikaviestipalvelut.

ii) Toteutetaan tehostettuja toimia sen varmistamiseksi, että toiminta kattaa varsinkin lasten ja alaikäisten suojelun alalla kaikki laittoman ja haitallisen sisällön ja toiminnan muodot, jolloin erityistä huomiota kiinnitetään lapsiin kohdistuvaan rikollisuuteen, kuten lapsipornografiaan ja lapsikauppaan, sekä rasismiin ja väkivaltaan.

iii) Sisältö- ja media-alaa kannustetaan osallistumaan toimintaan aktiivisemmin, ja laajennetaan yhteistyötä alalla toimivien valtion tukemien elinten kanssa.

iv) Eri toimintalinjojen sisällä toteutettavien hankkeiden osallistujien verkostoitumista edistetään varsinkin vihjelinjoihin, sisältöluokituksiin, itsesääntelyyn ja tietoisuuden lisäämiseen liittyvässä toiminnassa.

v) Toteutetaan toimenpiteitä ehdokasmaiden ja liittyvien maiden liittämiseksi meneillään olevaan toimintaan, kokemusten ja tietotaidon jakamiseksi entistä paremmin, yhteyksien lisäämiseksi ja sellaisen yhteistyön edistämiseksi, jolla pyritään lisäämään kolmansien maiden, erityisesti niiden maiden, joissa laitonta sisältöä pidetään tarjolla tai joissa sitä tuotetaan, vastaavan toiminnan ja kansainvälisten organisaatioiden kanssa."

3) Lisätään 1.1 kohtaan kuudes alakohta seuraavasti:

"Toisessa vaiheessa tavoitteena on täydentää verkoston kattavuutta jäsenvaltioissa ja parantaa edelleen verkoston toimintaa käytännössä, tehdä tiivistä yhteistyötä Internetin käyttöturvallisuuden lisäämiseen liittyvien tiedotustoimien parissa erityisesti vihjelinjojen saattamiseksi laajempaan tietoisuuteen, tarjota käytännön tukea vihjelinjoja perustaville ehdokasmaille ja liittyville maille, sovittaa parhaita toimintatapoja koskevia käytännesääntöjä uuteen teknologiaan ja laajentaa yhteyksiä Euroopan ulkopuolella toimiviin vihjelinjoihin."

4) Lisätään 1.2 kohtaan neljäs alakohta seuraavasti:

"Toisessa vaiheessa tarjotaan lisää neuvontaa ja tukea yhteisön tason yhteistyön varmistamiseksi siten, että verkostoidaan tarvittavia rakenteita jäsenvaltioissa ja käsitellään järjestelmällisesti asiaan liittyviä oikeudellisia ja lainsäädäntöön liittyviä kysymyksiä ja laaditaan niistä selvityksiä. Tarkoituksena on helpottaa itsesääntelymallien vertailukelpoisten arviointimenetelmien kehittämistä ja itsesääntelykäytäntöjen sovittamista uuteen teknologiaan siten, että tarjotaan tietoa uuden teknologian kehityksestä ja käyttötavoista. Lisäksi tarkoituksena on antaa käytännön tukea ehdokasmaille ja liittyville maille, jotka haluavat perustaa itsesääntelyelimiä ja laajentaa yhteyksiä Euroopan ulkopuolisiin itsesääntelyelimiin. Lisätukea annetaan myös sivustojen laatumerkintäjärjestelmien edistämiseksi."

5) Lisätään 2.1 kohtaan seitsemäs ja kahdeksas alakohta seuraavasti:

"Toisessa vaiheessa painotetaan suodatusohjelmien ja -palvelujen vertailuja (erityisesti niiden tehokkuuden ja käytettävyyden osalta sekä sen suhteen, miten ne kestävät hakkerointia ja soveltuvat Euroopan markkinoille ja uusiin digitaalisisällön muotoihin). Suodatusteknologian kehittämistä edistetään yhteisön tutkimuksen puiteohjelmassa. Komissio varmistaa, että toimet toteutetaan tiiviissä yhteistyössä sisällön suodattamiseen liittyvien toimintasuunnitelman toimien kanssa.

Toisessa vaiheessa edistetään sitä, että sisällön tuottajat alkavat käyttää itse toteutettavaa luokittelua, ja sitä, että käyttäjille tiedotetaan eurooppalaisista suodatusohjelmistoista ja -palveluista."

6) Lisätään 2.2 kohtaan kolmas alakohta seuraavasti:

"Toisessa vaiheessa tuetaan alalla toimivien yrittäjien ja muiden osapuolten, kuten sisällöntuottajien, sääntely- ja itsesääntelyelinten, ohjelmistoalan organisaatioiden, Internetin luokitusorganisaatioiden sekä kuluttajajärjestöjen kokoamista yhteen suotuisien olosuhteiden luomiseksi sellaisten luokitusjärjestelmien kehittämiselle ja toteuttamiselle, joita sisällön tuottajien ja kuluttajien on helppo ymmärtää ja käyttää, joiden avulla vanhemmat ja kasvattajat saavat tarvittavaa tietoa tehdäkseen kulttuuristen ja kielellisten arvojensa mukaisia päätöksiä ja joissa otetaan huomioon televiestinnän, audiovisuaalisten viestinten ja tietotekniikan lähentyminen."

7) Muutetaan 3.2 kohta seuraavasti:

a) Korvataan neljäs alakohta seuraavasti:

"Yhteisön tuen tarkoituksena on edistää laajapohjaisia tiedotustoimia ja turvata yleinen koordinointi ja kokemusten vaihto, jotta toteutettujen toimien tuloksista voidaan ottaa jatkuvasti oppia (esimerkiksi siten, että jaettavaa materiaalia mukautetaan tulosten perusteella). Komissio jatkaa toimia, joilla edistetään kustannustehokkaiden keinojen käyttöä jakelussa laajalle käyttäjäjoukolle erityisesti käyttämällä kerrannaisvaikutuksia aikaansaavia organisaatioita ja sähköisiä jakelukanavia haluttujen kohderyhmien saavuttamiseksi."

b) Lisätään viides alakohta seuraavasti:

"Toisessa vaiheessa tuetaan uusmediakasvatuksen parhaiden toimintatapojen vaihtoa Internetin ja uusien verkon käyttöön liittyvien tekniikoiden turvallisempaa käyttöä edistävän eurooppalaisen tiedotusverkoston kautta, ja tässä käytetään apuna

- kattavaa kansainvälistä tieto-, tiedotus- ja tutkimuslähteiden tietovarastoa (Internet-portaalia),

- mediakasvatusta koskevaa soveltavaa tutkimusta, jossa ovat mukana kaikki asianmukaiset tahot (esimerkiksi koulutusala, lasten hyvinvoinnin parissa työskentelevät viranomaiset ja vapaaehtoisjärjestöt, vanhempien yhdistykset, alan toimijat ja lainvalvontaviranomaiset) ja joka koskee sitä, miten lapset käyttävät uutta teknologiaa. Tutkimuksen tavoitteena on sellaisten kasvatuksellisten ja teknisten keinojen löytäminen, joilla lapsia voidaan suojella haitoilta.

Lisäksi verkosto tarjoaa teknistä apua tiedotustoimintaa käynnistäville ehdokasmaille ja liittyville maille sekä laajentaa yhteyksiä Euroopan ulkopuolisiin tiedotustoimiin."

8) Korvataan kohdan 4.2 toinen, kolmas ja neljäs alakohta seuraavasti:

"Komissio järjestää säännöllisesti seminaareja ja työryhmätapaamisia, joissa käsitellään toimintasuunnitelman eri aiheita tai niiden yhdistelmiä. Näiden osallistujina olisi oltava toimiala-, käyttäjä-, kuluttaja- ja kansalaisjärjestöjen edustajia, alan sääntelyn ja lainvalvonnan parissa työskenteleviä viranomaisia sekä johtavia asiantuntijoita ja tutkijoita. Komissio pyrkii varmistamaan, että osallistujia saadaan runsaasti myös ETA-maista, kolmansista maista ja kansainvälisistä järjestöistä."

LIITE II

RAHOITUKSEN OHJEELLINEN JAKAUTUMINEN

>TAULUKON PAIKKA>